M. Hort, podpredseda NR SR: (2008-05-21):
správa o stave vysielania v Slovenskej republike a o činnosti Rady pre vysielanie a retransmisiu za rok 2007 . Správu ste dostali ako tlač 585. Vítam teraz na rokovaní Národnej rady predsedníčku Rady pre vysielanie a retransmisiu pani Valériu Agócs a súčasne ju prosím, aby sa ujala slova. V. Agócs, predsedníčka Rady pre vysielanie a retransmisiu: Ďakujem pekne za slovo. Vážený pán podpredseda, vážené pani poslankyne a páni poslanci, šiestykrát predkladám v Národnej rade výročnú správu o stave vysielania v Slovenskej republike a o činnosti Rady pre vysielanie a retransmisiu. Znamená to, že poslednýkrát, keďže  môj mandát končí 13. januára 2009. Zdôrazňujem takto ten dátum, lebo v správe pri prepise chybne uviedli koniec môjho funkčného obdobia. Spolu so mnou končia aj naši dvaja výborní právnici – pán profesor Peter Škultéty a pán doktor Jozef Brázdil, keďže len títo dvaja právnici sú členmi rady. Teda právnici sú len dvaja v rade. Dúfam, že aj medzi tými novými bude aspoň jeden. Toľko na úvod a teraz niekoľko štatistických údajov. V súčasnosti máme na Slovensku 35 rádií. Je to verejnoprávny Slovenský rozhlas so svojimi šiestimi okruhmi a 34 držiteľov licencií, z ktorých je 9 multiregionálnych, 13 regionálnych a 12 lokálnych vysielateľov. Televízií máme 121. Verejnoprávna Slovenská televízia s pôvodnými dvomi kanálmi a včera sme v Slovenskej televízii udelili digitálnu licenciu na tretí, na ten športový kanál, ktorý, keď Pán Boh dá, 8. augusta tento rok v deň začatia letných olympijských hier začne aj vysielať. Dúfam, že sa im to podarí. No okrem Slovenskej televízie máme 120 držiteľov licencií. Skladba je nasledovná – 13 multiregionálnych, 20 regionálnych a 87 lokálnych, z ktorých 46 je členom Združenia lokálnych a regionálnych televíznych staníc Slovenska pod názvom LOTOS. Iba Videotest vysiela 16 televízií, iba reklamu a telenákup vysielajú 4 vysielatelia a je 15 takých lokálnych televízií, ktoré vysielajú dvojjazyčne slovensky a maďarsky. Dvojjazyčné rádio máme len jedno. Je to Rádio Tatry Internacionál so sídlom v Poprade, ktoré vysiela slovensky a anglicky. Za minulý rok pribudli 4 rádiá a 10 televízií. Do kompetencie rady patrí aj registrácia retransmisie pre káblových operátorov. Počet registrácií v prípade káblových distribučných systémov je 167 a počet domácností pripojených na káblové distribučné systémy je 717 269. Rýchle pribúdajú aj modernejšie systémy. Počet domácností pripojených prostredníctvom EMDS, EMVDS, internetu a iných telekomunikačných sietí bolo koncom roka 2007 42,5-tisíca a retransmisia prostredníctvom mobilných operátorov je prístupná pre 1 210-tisíc ľudí. Údaje o majiteľoch súkromných satelitných antén nie sú nám k dispozícii. Činnosť Rady pre vysielanie a retransmisiu v licenčnej oblasti v roku 2007 smerovala najmä k príprave a úspešnej realizácii jarného a jesenného výberového konania, kde sa vysielateľom udeľovali frekvencie na rozhlasové analógové vysielanie. Rada sa tiež aktívne zúčastňovala na príprave procesu zavádzania pozemského digitálneho televízneho vysielania najmä prostredníctvom účasti na práci skupiny pre digitálne vysielanie pre ministerstvo dopravy, pôšt a telekomunikácií. Vlani prijatý zákon o digitálnom vysielaní vstúpil do platnosti 31. mája 2007, ktorý uložil Slovenskému rozhlasu a Slovenskej televízii požiadať o digitálnu licenciu do konca augusta roku 2007. A tak v decembri rada udelila vtedy historicky prvé digitálne licencie na vysielanie programovej služby STV 1 a STV 2, ako som spomenula, včera k nim pribudla ďalšia licencia na trojku na šport a na všetkých šesť okruhov Slovenského rozhlasu. Ale aby som bola úprimná, mne to pripadá trošku zvláštne, že vďaka digitálnemu zákonu sa stali vysielatelia zo zákona zároveň aj držiteľmi licencií vo fungujúcom duálnom systéme. Ale snáď sa to časom vykryštalizuje. Rada už vlani plne využívala automatizované televízne záznamové zariadenie zakúpené v druhom polroku 2006, ktoré nahráva, a po dobu 30 dní archivuje vysielanie oboch programových okruhov Slovenskej televízie, Markízu, JOJ-ku a TA3. Keďže ale v zmysle zákona aj vysielatelia majú za povinnosť uchovávať záznamy iba na 30 dní a v prípade niektorých sťažností by sa vyžadovalo hádam dlhšie obdobie, plánovali sme zakúpiť zariadenie na 60-dňovú archiváciu. V rozpočte ste na to schválili 350-tisíc korún, ktoré sú účelovo viazané. Ďalšie naše požiadavky akceptované neboli v tohtoročnom rozpočte. Pred Vianocami však nastal havarijný stav. Padol nám kompletný počítačový systém. Na vykrytie havarijnej situácie sme minuli 300-tisíc korún, ktoré sme už ale hradili z financií na tento rok. Totiž opravili nám to až v priebehu januára. Nový poštový server s príslušenstvom, ktorý sme museli kvôli tej havárii zakúpiť, nás stál 303-tisíc korún. Žiadali sme ministerstvo financií o poskytnutie aspoň 200-tisíc korún s tým, že zvyšných 100-tisíc získame presunom z rôznych položiek. Zatiaľ sme nedostali nič. Čiže sme v mínuse. Bohužiaľ, chýba nám spolu celkom, presne poviem 603-tisíc korún. Verte mi, šetríme, kde môžeme. Šetríme na ceruzkách, aj na služobných cestách, na všetkom. Ale schválené peniaze nám na tento rok asi nebudú stačiť. Pritom sme inštitúcia a nerada o tom hovorím, ale sme inštitúcia, ktorá na seba aj zarobí. Veď v rozpočte na tento rok máme 29 745-tisíc korún. Pritom vlani sme dali vysielateľom pokuty takmer 35 miliónov. O pokutách sa ešte zmienim aj podrobnejšie. Trošku som odbočila od hlavnej témy, ale budem pokračovať. Okrem priebežného monitorovania vysielania najmä na základe doručených sťažností, ale aj z vlastného podnetu rady, aj ku tým sťažnostiam sa ešte vrátim, boli na rok 2007 naplánované dva dlhodobejšie komparatívne monitoringy. Prvý polrok bol venovaný porovnávaciemu monitoringu spravodajstva televíznych staníc STV, Markíza, JOJ a TA3 a v druhom polroku bol uskutočnený komparatívny monitoring spravodajstva rozhlasových staníc. Išlo o Rádio Slovensko, Expres, VIVA a OKEY. Oba monitoringy boli zamerané predovšetkým na kontrolu zabezpečenia objektivity a nestrannosti spravodajských programov, teda povinností, ktoré vysielateľom ukladá § 16 písm. b) vysielacieho zákona. A teraz ku sťažnostiam. V roku 2007 zaevidovala kancelária rady celkom 216 sťažností, z toho 189 sa týkalo obsahu vysielania, čo predstavuje približne rovnaký počet, ako to bolo v roku 2006. Najväčší počet smeroval voči Markíze, proti JOJ-ke, potom nasledovala Slovenská televízia, najmenej ich bolo proti TA3, tých bolo 7. Tento rok sťažností pribúda. To len na okraj. Pôvodný takzvaný jednotný systém označovania, ktorý sme onoho času vypracovali v spolupráci s vysielateľmi, totiž obsahoval k vekovej nevhodnosti aj časovú oponu pre programy nevhodné pre divákov do 15 rokov, ktoré sa mohli dokonca minulého roku vysielať len po 20.00 hodine. Fungujúci jednotný systém zanikol, nahradila ho vyhláška ministerstva kultúry, ktorá od 1. januára podlieha audiovizuálnemu zákonu a časovú oponu k tej pätnástke už neobsahuje. Sťažností na vekovú vhodnosť programov ale vybavujeme aj naďalej my, teda Rada pre vysielanie a retransmisiu. A teraz stručne o pokutách. Rada v roku 2007 uložila 121 upozornení na porušenie zákona a 80 pokút v celkovej sume 34 915-tisíc korún, z čoho vysielateľom rozhlasovej programovej služby boli uložené pokuty v celkovej výške 215-tisíc korún. V porovnaní s rokom 2006 je to celkovo o 3 335-tisíc korún viac. Dovoľte mi osobne vyzdvihnúť ochranu ľudskej dôstojnosti a ľudskosti a ochranu maloletých v televíznom vysielaní. Uložených bolo 48 pokút v celkovej sume necelých 23 miliónov korún. Dali sme 36 upozornení na porušenie zákona a v dvoch správnych konaniach rada uložila sankciu odvysielať oznam o porušení zákona. K úlohám rady pre rok 2008. Uskutočníme aj tento rok komparatívny monitoring spravodajských relácií vybraných televíznych vysielateľov a taktiež kontrolu dodržiavania podielu vysielaných programov sprevádzaných skrytými alebo otvorenými titulkami u verejnoprávneho vysielateľa. Iste viete, že túto povinnosť uvádzal zákon o vysielaní a retransmisii medzi osobitnými povinnosťami vysielateľa na základe zákona aj doteraz. Vzťahuje sa to na 25 % všetkých vysielaných programov a 1 % musí byť v posunkovej reči. Len čo však prejde, Slovenská televízia na digitálny spôsob vysielania, bude to a do troch rokov postupne musí sa  dostať  na   nasledovnú úroveň. Bude to teda 50 % všetkých programov, ktoré musia byť sprevádzané skrytými alebo otvorenými titulkami, 3 % programov tlmočených do posunkovej reči a 20 % všetkých vysielacích programov sprevádzaných hlasovým komentárom pre nevidiacich. V rámci licenčnej agendy pre rok 2008 sa začne rozsiahly počet prideľovania digitálnych licencií v súlade s opatrením č. 17 Telekomunikačného úradu z 18. apríla 2008, ktorý stanovuje podmienky prechodu z analógového na digitálny spôsob šírenia signálu televízneho terestriálneho vysielania. Po bilancii činnosti za rok 2007 a úlohách na rok 2008 nech mi je dovolené nahliadnuť trošku aj do budúcnosti. Úloh z roka na rok pribúda. Pribúdajú úlohy aj takmer pri každej novele nášho zákona. Kancelária rady však pracuje už roky s tým istým počtom zamestnancov. Teda maximálne 30 ľudí. Práve na zajtra som dostala pozvánku na ministerstvo financií na prvé kolo rokovania o budúcoročnom rozpočte. Budem musieť požiadať o zvýšenie tohto počtu aspoň o 6 ľudí – po dvoch na programový, licenčný aj na právny odbor, aby naši odborníci stíhali spracovať žiadosti o udeľovanie digitálnych licencií, stíhali monitorovať pribúdajúce obsahy a právnici posúdiť súlad medzi obsahom a zákonom. Keď totiž kancelária rady nebude personálne posilnená, bude to na úkor kvality jej práce aj činnosti Rady pre vysielanie a retransmisiu. Preto vás už teraz žiadam o podporu tejto našej požiadavky prirodzene vrátane financií pri schvaľovaní štátneho rozpočtu na budúci rok. Vážený pán podpredseda, vážené pani poslankyne a páni poslanci, toľko stručne o stave vysielania a o činnosti Rady pre vysielanie a retransmisiu. Ďakujem vám za pozornosť.